## Statut Hrvatskih proljeća

### NN 113/1997 (28.10.1997.), Statut Hrvatskih proljeća

# **POLITIČKE STRANKE**

Temeljem članka 10. Zakona o političkim strankama ("Narodne novine"
broj 76/93) osnivačka skupština HP održana 28. rujna 1996. donijela je

## **STATUT**

### **HRVATSKIH PROLJEĆA**

I. OPĆE ODREDBE

Članak 1.

Hrvatska proljeća (u daljnjem tekstu HP) su politička stranka hrvatskih
domoljuba čiji su ciljevi izraženi programom, deklaracijama, rezolucijama
i odlukama. Ustrojstvo i djelovanje utvrđeni su ovim Statutom i ostalim
općim aktima.

Članak 2.

Naziv stranke je: HRVATSKA PROLJEĆA. Skraćeni naziv stranke je HP. Sjedište
HP je u Zagrebu. O promjeni sjedišta HP-a odlučuje Provedbeni odbor HP.

Članak 3.

HP predstavlja i zastupa predsjednik i tajnik HP.

Članak 4.

HP ima svoj znak. Znak HP su stilizirana slova "H" i "P".

HP ima pečat okruglog oblika na kojem je polukružno gore ispisan tekst
"Hrvatska proljeća", a u sredini se nalazi znak HP.

II. CILJEVI I DJELOVANJA

Članak 5.

HP je tumač i promicatelj istinskih nacionalnih, humanističkih i civilizacijskih
stečevina i potreba hrvatskih državljana.

HP će se svojim djelovanjem svim dopuštenim demokratskim sredstvima
zalagati za oživotvorenje sljedećih ciljeva i vrijednosti:

1. Hrvatska država će trajati koliko i hrvatski narod jer je to najbolji
oblik njegovog postojanja i napretka.

2. Najveća bogatstva hrvatske države su njeni građani i zdrava obitelj.

3. Hrvatska država podjednako vodi brigu o svim svojim dijelovima.

4. Hrvatska država je slobodna država.

5. Hrvatska država je pravedna država.

6. Hrvatska država je pravna država.

7. Hrvatska država je država rada.

8. Hrvatska država potiče stvaralaštvo i poduzetništvo.

9. Hrvatska država je socijalna država.

10. Hrvatska država je demokratska država.

11. Hrvatska država je miroljubiva država.

12. Hrvatska država je država koja mora ispraviti nepravde prošlosti
prema svojim građanima.

Članak 6.

Rad HP je, u pravilu, javan. Poslovnikom o javnosti rada pobliže se
uređuje način nejavnog rada pojedinih tijela HP. O svom radu HP izvješćuje
članstvo i javnost.

III. ČLANSTVO HP

Članak 7.

Članom HP postaje svaki punoljetni poslovno sposoban državljanin Republike
Hrvatske, koji potpiše pristupnicu HP. Članom HP ne može biti član druge
političke stranke u Republici Hrvatskoj. Središnji odbor HP određuje kriterije
i donosi odluke o počasnom članstvu.

Članak 8.

Prava članova HP su:

sudjelovati u radu HP i poticati njegov rad.

birati i biti biran u tijela HP,

dobiti iskaznicu HP,

biti izvješćivan o radu HP,

podnijeti ostavku na dužnost na koju je izabran ili imenovan, istupiti
iz HP,

Dužnosti člana HP su:

djelovati u skladu s programom i statutom HP, te odlukama nadležnih
tijela HP,

svojim djelovanjem štititi interese i ugled HP i hrvatske države.

plaćati članarinu.

Članak 9.

Za istupanje iz članstva, član daje pismenu izjavu koju ne mora obrazlagati.
Tajnik HP izdaje, na zahtjev člana, potvrdu o istupanju iz članstva HP.
Isključenje člana iz članstva u HP obavlja se u skladu s poslovnikom ustrojstvene
jedinice i tijela HP. Tim se poslovnikom obavezno propisuje pravo žalbe
u slučaju isključenja iz članstva u HP i dvostupnost u tom postupku.

IV. USTROJSTVO HP

Članak 10.

HP ustrojava se s ograncima kao temeljnim ustrojstvenim jedinicama,
županijskim saborom kao predstavničkim tijelom ogranaka, saborom HP kao
najvišim predstavničkim, političkim i izbornim tijelom, provedbenim i središnjim
odborom, dopredsjednicima i predsjednikom kao izvršnim tijelima HP, nadzornim
odborom i statutarnim povjereništvom te tajništvom i rizničarom kao stručnim
tijelima HP.

*Ogranak HP*

Članak 11.

Ogranak je temeljna ustrojstvena jedinica HP utemeljena na razini općine,
grada i područnih ureda Gradske skupštine Grada Zagreba.

Članovi HP, u pravilu, učlanjuju se u HP prema mjestu stalnog prebivališta
ili boravka. Za osnivanje ogranka potrebito je najmanje pet osoba koje
ispunjavaju uvjete za članstvo u HP.

Članak 12.

Ogranak osmišljava i objedinjuje političko djelovanje svojih članova
u skladu s općim programskim načelima HP i odlukama nadležnih tijela HP
poštujući stvaralački i demokratski doprinos svakog svog člana.

Članak 13.

Tijela ogranka su sabor ogranka, provedbeni odbor, predsjednik ogranka
i druga tijela određena poslovnikom ogranka.

Sabor ogranka donosi program rada, poslovnik o radu ogranka, bira i
razrješuje predsjednika ogranka i druga tijela u skladu sa svojim poslovnikom.

Članak 14.

Poslovnikom ogranka pobliže se uređuje način rada, izbor i razrješenje
tijela ogranka i druga važna pitanja za rad i odlučivanje ogranka.

Suglasnost na poslovnik daje provedbeni odbor HP.

Opća načela za izradbu poslovnika donosi provedbeni odbor HP.

Radi vjerodostojnosti, svaki poslovnik ogranka mora biti ovjeren pečatom
HP i potpisom ovlaštene osobe provedbenog odbora HP.

Članak 15.

Ogranci mogu osnovati mjesne ogranke kao svoje podružnice u skladu s
poslovnikom. Mjesni ogranci osnivaju se, u pravilu, u skladu s propisima
kojima se teritorijalno uređuje mjesna samouprava (mjesni odbori i njihove
podružnice).

*Županijski sabor HP*

Članak 16.

Županijski sabor čine svi članovi HP koji su vijećnici županijske skupštine
ili gradskih vijeća, članovi općinskih i gradskih poglavarstava, župan,
podžupan i njihovi zamjenici te po tri predstavnika ogranaka koji su izabrani
u skladu s njihovim poslovnicima.

Županijska tijela su predsjednik županijskoga sabora, provedbeni odbor
od 7-15 članova i druga tijela određena poslovnikom županijskog sabora.

Članak 17.

Županijski sabor objedinjuje rad i postupke ogranaka samo u dijelu koji
se tiču zakonom određenog djelokruga lokalne uprave i samouprave. U slučaju
sukoba nadležnosti između središnjih tijela HP i županijskog sabora u odnosu
na ogranke meritornu odluku o razrješenju sukoba donosi predsjednik HP.

Članak 18.

Poslovnikom o radu županijskog sabora pobliže se određuje način rada
tijela sabora, njihov djelokrug i nadležnosti i druga važna pitanja za
djelatnost županijskog sabora.

Suglasnost na poslovnik daje provedbeni odbor HP.

Načela za izradbu i provedbu poslovnika daje provedbeni odbor HP.

Vjerodostojnost poslovnika potvrđuje se pečatom i potpisom ovlaštene
osobe HP.

*Sabor HP*

Članak 19.

Sabor HP najviše je političko, izborno i statutodavno tijelo HP.

Sabor redovito zasjeda i odlučuje najmanje jedanput u tri godine računajući
kalendarski od dana njegovog prvog zasjedanja.

Predsjednik HP saziva sabor na inicijativu provedbenog odbora.

Sabor pravovaljano odlučuje ako mu je nazočna iznadpolovična većina
njegovih članova.

Sabor donosi odluke većinom glasova nazočnih članova ako ovim statutom
ili poslovnikom sabora nije drukčije određeno.

Sabor utvrđuje, na prijedlog svog verifikacijskog povjerenstva, članstvo
sabora u prvoj točki dnevnog reda svog zasjedanja.

Poslovnikom sabora pobliže se određuje način rada, izbor, razrješenje,
djelokrug i nadležnosti tijela koje bira Sabor i ostala pitanja važna za
njegov rad.

Poslovnik se donosi iznadpolovičnom većinom glasova svih članova.

Članak 20.

Sabor HP čine:

izabrani izaslanici ogranaka u skladu s njihovim poslovnikom,

članovi središnjeg odbora,

članovi županijskog sabora,

članovi provedbenog odbora,

članovi statutarnog i predloženičkog povjerenstva

U radu sabora HP može sudjelovati svaki član HP, ali bez prava odlučivanja.

Članak 21.

Sabor HP:

donosi statut i program HP,

poslovnik sabora HP,

odluke i ostale akte utemeljene na programu, statutu i poslovniku,

bira i razrješuje predsjednika HP, dopredsjednike HP, članove središnjeg
i nadzornog odbora HP te statutarnog i predloženičkog povjerenstva HP.

Sabor HP odlučuje tajnim glasovanjem ako ovim statutom ili poslovnikom
nije drukčije određeno.

*Predsjednik HP*

Članak 22.

Predsjednik HP najviše je izvršno tijelo HP. Predsjednika bira sabor
HP tajnim glasovanjem; u pravilu, između više predloženika.

Predloženika za predsjednika HP ističe najmanje 10% članova sabora HP,
središnji odbor i predsjednik HP.

Poslovnikom sabora HP pobliže se uređuju način predlaganja i postupak
izbora predsjednika HP.

Članak 23.

Predsjednik provodi politiku HP u skladu s programom i statutom, predstavlja
i zastupa HP u političkim i pravnim odnosima, imenuje i razrješuje članove
provedbenog odbora u skladu s ovim Statutom, skrbi o općem i političkom
ugledu HP u skladu s programom i statutom te obavlja druge ovlasti utvrđene
općim aktima HP.

*Dopredsjednici HP*

Članak 24.

HP ima pet dopredsjednika koje bira sabor HP. Predloženike za dopredsjednike
ističe predsjednik HP u broju koji ne može biti manji od šest niti veći
od devet.

Poslovnikom sabora HP pobliže se uređuju način predlaganja i postupak
izbora dopredsjednika.

*Provedbeni odbor HP*

Članak 25.

Provedbeni odbor HP čine dopredsjednici, tajnik, rizničar i pet do osam
članova koje imenuje predsjednik HP.

Predsjednika provedbenog odbora imenuje predsjednik HP.

Imenovane članove i predsjednika provedbenog odbora potvrđuje središnji
odbor.

Provedbeni odbor HP odgovoran je predsjedniku HP, središnjem odboru
i saboru HP.

Članak 26.

Predsjednik HP može sazvati sjednicu provedbenog odbora HP. U tom slučaju
predsjednik HP predsjedava i sudjeluje u radu i odlučivanju na sjednici
kao punopravni član provedbenog odbora HP.

Članak 27.

Provedbeni odbor objedinjuje i provodi cjelokupnu politiku HP i odlučuje
u okviru programa i statuta HP.

Provedbeni odbor HP odlučuje o izvršavanju odluka sabora HP, pribavlja
i odlučuje o novčanim sredstvima HP, donosi odluke o novčarskim poslovima
HP i obavlja druge poslove u skladu sa svojim poslovnikom.

Poslovnik provedbenog odbora HP donosi sam odbor uz suglasnost predsjednika
HP.

*Središnji odbor HP*

Članak 28.

Središnji odbor:

daje političke smjernice za ostvarivanje programa i ciljeva HP,

utvrđuje politiku HP između dva zasjedanja sabora HP,

usmjerava političku djelatnost HP,

razmatra opće političko stanje,

utvrđuje temeljnu politiku HP.

Središnji odbor čini 28 članova izabranih na saboru HP, zastupnici domova
Sabora Republike Hrvatske ako su članovi HP i predsjednici županijskih
sabora HP.

Izabranim članovima Središnjeg odbora HP postaju predloženici s najvišim
brojem glasova.

Predsjednik HP saziva prvu konstituirajuću sjednicu središnjeg odbora
u roku od 8 dana od izbora.

Središnji odbor bira svog predsjednika i dopredsjednike u skladu sa
svojim poslovnikom kojeg donosi sam uz suglasnost predsjednika HP.

*Tajništvo HP*

Članak 29.

Tajništvo je stručno tijelo HP. Radom tajništva rukovodi tajnik HP kojeg
imenuje provedbeni odbor HP.

Tajnik u pravilu zasniva radni odnos sa HP s plaćom u visini plaće tajnika
ministarstva.

*Rizničar HP*

Članak 30.

Rizničar je financijski službenik HP i član provedbenog odbora HP, u
pravilu u radnom odnosu, s plaćom u visini plaće tajnika ministarstva.

*Nadzorni odbor HP*

Članak 31.

Nadzorni odbor HP nadzorno je tijelo HP nad zakonitošću rada svih tijela
HP.

Nadzorni odbor čine predsjednik i tri članka koje bira sabor HP u skladu
s njegovim poslovnikom.

Član nadzornog odbora ne može biti istodobno član drugih tijela HP.

Nadzorni odbor odgovarajuće se ustrojava na razini ogranaka i županijskih
sabora.

Nadzorni odbor samostalno predlaže predsjedniku HP, provedbenom i središnjem
odboru poduzimanje mjera za otklanjanje nezakonitih postupaka i akata.

*Statutarno povjerenstvo HP*

Članak 32.

Statutarno povjerenstvo HP skrbi o primjeni statuta i drugih općih i
pojedinačnih akata HP.

Statutarno povjerenstvo bira sabor HP u skladu sa svojim poslovnikom.

V. POSEBNE ODREDBE

*Mandat izabranih tijela HP*

Članak 33.

Članovi svih izabranih tijela biraju se na razdoblje do sljedećeg redovitog
zasjedanja sabora.

*Klubovi zastupnika HP*

Članak 34.

Članovi HP kao zastupnici u Saboru Republike Hrvatske i zastupnici i
vijećnici u skupštinama u jedinicama lokalne uprave i samouprave mogu osnovati
klub zastupnika odnosno vijećnika HP.

Klub na svojoj prvoj sjednici iznadpolovičnom većinom glasova nazočnih
članova donosi pravilnik o radu na kojeg suglasnost daje provedbeni odbor
ogranka, provedbeni odbor županijskog sabora ili provedbeni odbor HP, ovisno
o tome o kojoj se razini predstavništva radi.

*Sredstva za rad i poslovanje HP*

Članak 35.

HP stječe prihode od članarina, državnog proračuna, proračuna jedinica
lokalne samouprave i uprave, dobiti od vlastitih trgovačkih društava i
dionica te svih drugih izvora dopuštenih pravnim sustavom Republike Hrvatske.

Provedbeni odbor HP određuje iznos članarine.

Provedbeni odbor HP dostavlja periodični i završni obračun nadzornom
i središnjem odboru HP na uvid.

*Prestanak djelovanja HP*

Članak 36.

HP prestaje djelovati na način utvrđen zakonom. HP prestaje djelovati
ako to odluče tri četvrtine svih njegovih članova. Nakon prestanka djelovanja
sva imovina HP pripada Republici Hrvatskoj.

VI. DONOŠENJE STATUTA

Članak 37.

Statut HP donosi sabor HP u skladu sa svojim poslovnikom.

Izmjene i dopune statuta donosi se na način i u postupku njegovog donošenja.

Prijedlog promjena postojećeg i prijedlog novog statuta HP mogu dati:
Provedbeni odbor HP, Središnji odbor HP, četiri županijska sabora ili 20
provedbenih odbora s područja najmanje četiri županije. Amandmane na prijedlog
statuta HP mogu dati tijela na svim razinama HP u skladu s poslovnikom
sabora i provedbenim uputama koje određuje predsjednik provedbenog odbora.

Izvorno tumačenje pojedinih odredaba statuta HP daje sabor HP na prijedlog
statutarnog povjerenstva.

VII. PRIJELAZNE I ZAKLJUČNE ODREDBE

Članak 38.

Osnivačka skupština HP donijet će statut i druge opće i pojedinačne
akte iz nadležnosti sabora na svojoj osnivačkoj skupštini.

Osnivačka skupština donosi pravovaljane odluke ako joj je nazočno najmanje
100 osoba koji ispunjavaju zakonske uvjete za članstvo u političkoj stranci
i uvjete za članstvo u HP.

Kandidiranje i izbor tijela HP na osnivačkoj skupštini može se poslovnikom
osnivačke skupštine odrediti drukčije od odredaba ovog Statuta.

Mandat tijela HP izabranih na osnivačkoj skupštini traje do izbora tijela
HP na prvom redovitom zasjedanju sabora.

Sabor se mora održati najdulje u roku od godinu dana nakon osnivačke
skupštine.

Članak 39.

Ovaj statut stupa na snagu danom njegovog donošenja na osnivačkoj skupštini
HP.

Zagreb, 28. rujna 1996. Osnivačka skupština HP

OVJERAVA MINISTARSTVO UPRAVE
Klasa: UP/I-006-01/96-01/15
Urbroj: 515-02-02/3-96-3
Zagreb, 19. studenoga 1996.

Ministar
**Davorin Mlakar**

Statut, NN 113/1997-1710